РЕШЕНИЕ НА КОМИСИЯТА
от 30 ноември 2009 година
за изменение на Решение 2007/777/ЕО по отношение на вноса в Общността на пастърма от някои области на Южна Африка и от Уругвай
(нотифицирано под номер C(2009) 9362)
(текст от значение за ЕИП)
(2009/864/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (1), и по-специално уводното изречение от член 8, член 8, параграф 1, първа алинея, член 8, параграф 4 и член 9, параграф 2, буква б) от нея,
като има предвид, че:
(1)
С Решение 2007/777/ЕО на Комисията от 29 ноември 2007 г. за определяне на ветеринарно-санитарни и здравни изисквания и образци на сертификати за внос от трети страни на определени месни продукти и обработени стомаси, пикочни мехури и черва за консумация от човека (2) се определят правила за вноса в Общността на пратки от определени месни продукти за консумация от човека. С посоченото решение се определят списъци на трети страни и области от тях, от които се разрешава такъв внос, образците на здравни и ветеринарно-санитарни сертификати и правилата относно произхода и обработките, които се изискват за посочените продукти.
(2)
В част 3 от приложение II към посоченото решение се определя списък на трети страни и области от тях, от които се разрешава вносът на пастърма и пастьоризирани месни продукти.
(3)
Съгласно Решение 2007/777/ЕО вносът в Общността на пастърма, получена от подложено на специална обработка месо от домашен едър рогат добитък, овце, кози и чифтокопитен дивеч, отглеждан в стопанство (без свине), се разрешава от област на Южна Африка, която не е засегната от болестта шап.
(4)
Южна Африка поиска от Комисията да разреши вноса в Общността на пастърма, получена от ловен чифтокопитен дивеч от същата област на Южна Африка, за която вече е дадено разрешение по отношение на домашните видове животни.
(5)
Няколко проведени в Южна Африка инспекции на Общността показаха, че в съответствие с член 8, параграф 1, първа алинея от Директива 2002/99/ЕО компетентният ветеринарно-санитарен орган в тази трета страна осигурява подходящи гаранции по отношение на спазването на законодателството на Общността.
(6)
Поради това е целесъобразно да бъде разрешен вносът в Общността на пастърма, получена от ловен чифтокопитен дивеч (без свине) от областта в Южна Африка, за която вече е дадено разрешение за износ на такива продукти, получени от домашни животни, при условие че пастърмата е била подложена на специална обработка „E“, изложена в част 4 от приложение II към Решение 2007/777/ЕО.
(7)
Освен това понастоящем Уругвай е включена в част 2 на приложение II към Решение 2007/777/ЕО. Следователно вносът в Общността на продукти, получени от месо от домашен едър рогат добитък, което е било подложено на специална обработка, е разрешен за посочената трета страна.
(8)
Уругвай поиска от Комисията да разреши също вноса от посочената трета страна в Общността на пастърма, получена от месо от домашен едър рогат добитък, което е било подложено на подходящата специална обработка.
(9)
Като се вземе предвид ветеринарно-санитарното положение в Уругвай, е целесъобразно да се разреши вносът от посочената трета страна в Общността на пастърма, получена от месо от домашен едър рогат добитък, което е било подложено на специална обработка „E“, изложена в част 4 от приложение II към Решение 2007/777/ЕО.
(10)
Поради това Решение 2007/777/ЕО следва да бъде съответно изменено.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложение II към Решение 2007/777/ЕО се изменя, както следва:
1.
Запис „Уругвай“ в част 2 се заменя със следното: „Уругвай (1)“
2.
Част 3 се заменя с текста в приложението към настоящото решение.
Член 2
Настоящото решение се прилага от 1 януари 2010 г.
Член 3
Адресати на настоящото решение са държавите-членки.
Съставено в Брюксел на 30 ноември 2009 година.